পরিবেশ বাঁচাতে হারিয়ে যেতে বসা দেশীয় গাছপালা ফিরিয়ে আনাই ছিল মহিলাদের প্রাথমিক লক্ষ্য। পটাশপুরের গোকুলপুর-১ অঞ্চলের মধ্যে দিয়ে বয়ে যাওয়া বাঘুই নদীর দু'পাড় জুড়ে শুরু হয়েছে দেশীয় গাছের বনসৃজন। নদীর দুই পাড়ে পতিত জমিতে মহিলাদের মাধ্যমে ডালশস্য চাষেও তাঁরাই উদ্যোগী। কৃষি দপ্তর মহিলাদের বিভিন্ন ডালের বীজ দিয়েছে। প্রশাসনের আশা, দেশীয় গাছের চারা রোপণের সঙ্গে সঙ্গে ডাল চাষে একদিকে যেমন পরিবেশ দূষণ কমবে, প্রকৃতির ভারসাম্য ফিরবে, পাশাপাশি ডালশস্যে এলাকা স্বনির্ভর হবে। গ্রামীণ মহিলারা তাঁদের উৎপাদিত ডালেই পরিবারের পুষ্টি জোগাতে পারবেন। স্বাভাবিক এই বনাঞ্চলকে কেন্দ্র করে সেক্ষেত্রে এলাকায় পরিবেশ বান্ধব ভিলেজ ট্যুরিজম বিকাশের পরিকল্পনা নিয়েছে প্রশাসন। জীববৈচিত্র্য সমিতির বক্তব্য, এতে এলাকার মহিলাদের আর্থ-সামাজিক পরিবর্তন যেমন আসবে, তেমনই ওই বনাঞ্চল দেশীয় পশুপাখির স্বাভাবিক বাসস্থান হয়ে উঠবে।